Diari Oficial de la Generalitat Valenciana


Sumari del DOGV 4240, del 02-05-2002 (2002/4472)

RESOLUCIÓ de 20 de març de 2002, del conseller de Sanitat, per la qual estableix el Pla de Formació Continuada de la Conselleria de Sanitat per al bienni 2002-2003.
--------------------------------------------------------------------------------------------------------------------------------------------------------------------

### Dades del document

Número de DOGV
:   4240

Data del DOGV
:   02-05-2002

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2002/4472


Data del document
:   20-03-2002

Organisme emissor
:   Conselleria de Sanitat

Tipus de document
:   Resolució

Descriptors 

:   * Escola Valenciana d'Estudis Per A la Salut
    * professió sanitària
    * reciclatge professional
    * formació en el lloc de treball
    * concurs administratiu

RESOLUCIÓ de 20 de març de 2002, del conseller de Sanitat, per la qual estableix el Pla de Formació Continuada de la Conselleria de Sanitat per al bienni 2002-2003. [2002/4472]
  
La formació continuada s'entén com un procés formatiu que es rep després d'un període d'instrucció bàsica, o també especialitzada, i que es desenvolupa de forma permanent al llarg de la vida laboral d'un treballador, amb la intenció de mantenir i millorar la competència professional en funció del servei en què es troba.
  
L'acord subscrit entre la Generalitat Valenciana i les organitzacions sindicals de data 6 de febrer de 1995, sobre condicions de treball en la funció pública, fa referència a les condicions que han de regir la formació dels treballadors de l'administració autonòmica valenciana.
  
El Pla de Formació Continuada de la Conselleria de Sanitat tracta de conjugar aquests dos aspectes junt a la demanda dels serveis de salut mateixos i de tots aquells sectors i institucions que duen a terme activitats relacionades amb la salut de la població.
  
Els cursos oferits es distribueixen en àrees temàtiques que es configuren com a prioritàries per a la Conselleria de Sanitat i podran ser organitzats i impartits, com en edicions anteriors, per personal propi de la Generalitat Valenciana, per institucions públiques o persones físiques o jurídiques que tinguen capacitat d'obrar i acrediten la seua solvència tècnica o professional dels distints centres i institucions que en depenen, de forma que s'arribe a l'objectiu de descentralitzar al màxim l'execució del Pla de Formació Continuada, millorant la qualitat dels cursos i facilitant l'assistència, fins i tot en el cas d'un nombre reduït d'alumnes, als cursos en què l'especificitat o la situació geogràfica dels centres ho requerisca.
  
Com a objectiu per als exercicis 2002-2003, a més del que ja s'ha dit, es mantenen les noves formes de metodologia d'ensenyament i aprenentatge, i s'introdueixen protocols de qualitat en l'organització de les activitats.
  
El pla introdueix canvis en l'organització i gestió d'activitats, que pretenen oferir una resposta més satisfactòria a les necessitats demanades pels treballadors, alhora que incrementa la qualitat docent de les activitats i cursos oferits. Igualment, i amb la finalitat d'agilitar la gestió de les activitats formatives, s'introdueixen modificacions en la duració del pla establit en la present convocatòria, que abasta dues anualitats i es proposen fórmules gestió noves que permeten millorar-ne l'eficàcia i fer-ne un instrument de millora en la qualificació professional dels destinataris.
  
En definitiva, el Pla de Formació Continuada gestionat per l'EVES, dependent de la Subsecretaria de l'Agència Valenciana de la Salut, i cofinançat pel Fons Social Europeu, vol, en última instància, la formació de professionals de la salut a fi d'assolir majors nivells d'eficiència possibles en l'atenció de la salut dels valencians, com a resultat de la consecució dels objectius generals de la formació exposats adés.
  
Per tot això, resolc:
  
Primer
  
Configurar el Pla de Formació Continuada que s'executarà durant els anys 2002 i 2003 i que abasta les àrees següents:
  
A. Programes de gestió i desenvolupament directiu. Especialització.
  
B. Procediments diagnòstics, terapèutics i d'atencions.
  
C. Salut pública. Programes de salut.
  
D. Formació del personal no sanitari.
  
Les activitats que es faran durant el període de vigència d'aquest pla, s'elaboraran amb periodicitat semestral a partir de les necessitats i demandes detectades, mitjançant una proposta de la comissió paritària en matèria de formació continuada constituïda entre l'administració i els representants de les organitzacions sindicals amb representació en la mesa sectorial.
  
En tots els casos la descripció detallada de tots els cursos, inclosos els objectius, continguts i metodologia, així com els requisits de participació, seran exposats en cada un dels centres de treball de la Conselleria de Sanitat supeditant-ne la realització i el lloc de celebració a la demanda dels professionals, a l'oferta de professorat i a la disponibilitat pressupostària.
  
Els llocs de celebració esmentats en cada un dels cursos i els de les actitivats que puguen aprovar-se amb posterioritat, indicaran el centre organitzador on es farà l'activitat formativa, agrupant-hi el personal del centre de treball, i consideraran la reserva de places per a personal aliè.
  
Segon
  
Els cursos d'organització pròpia de l'EVES podran ser sol·licitats directament a l'EVES, mitjançant el procediment que s'indique en cada convocatòria de curs, per les persones interessades que tinguen els requisits de la convocatòria. La publicitat de les convocatòries es garanteix en qualsevol cas.
  
Tercer
  
Podrà sol·licitar l'assistència a les activitats formatives del Pla de Formació:
  
1. El personal fix, interí o laboral temporal de la Conselleria de Sanitat i recollit en l'article 1 del Decret 71/1989, de 15 de maig, del Consell de la Generalitat Valenciana.
  
2. Els professionals en període de formació sanitària especialitzada, comares i infermers i infermeres especialistes en salut mental en formació, en centres o unitats ben acreditats per a la docència.
  
3. El personal de les institucions o organismes públics que tinguen establit un conveni o acord de col·laboració amb la Conselleria de Sanitat per a la formació dels professionals.
  
4. El personal funcionari o laboral que preste serveis en la Conselleria de Sanitat, les funcions del qual estiguen en relació directa amb el contingut dels cursos.
  
La realització del curs per part del personal admés i prioritzat pels respectius centres de treball quedarà condicionada al fet que estiguen prestant serveis en les dates en què es faça l'activitat.
  
Quart
  
Amb aquest propòsit, la Secretaria General de la Conselleria de Sanitat i les direccions dels centres, hauran de fer públic i informar tots els treballadors sobre les relacions de cursos que amb caràcter semestral constitueixen el pla amb la distribució dels fullets divulgatius i donant publicitat en llocs de fàcil accés a totes les unitats del centre.
  
Les instàncies, emplenades segons l'annex I de la present resolució, hauran de presentar-se davant els òrgans que a continuació es relacionen:
  
a) El/la director/a general per als Recursos Humans de la Conselleria de Sanitat, per al personal adscrit a la Conselleria de Sanitat.
  
b) El/la director/a general o director/a territorial de la Conselleria de Sanitat, per al personal adscrit a les direccions generals o territorials corresponents.
  
c) El/la director/a dels centres d'Assistència Especialitzada de la xarxa sanitària de la Conselleria de Sanitat, per al personal de la plantilla.
  
d) El/la director/a de les àrees d'Atenció Primària o el/la coordinador/a dels centres de Salut Pública de la xarxa sanitària de la Conselleria de Sanitat, per al personal adscrit als centres que en depenen.
  
S'estableixen dos terminis per a la presentació d'instàncies a les activitats formatives que es faran en els dos anys de vigència del pla. Per a les corresponents a l'any 2002 el termini serà de 30 dies naturals comptadors des de l'endemà de la publicació d'aquesta resolució. Per a l'any 2003 el termini serà de l'1 al 30 de novembre de 2002.
  
Cinqué
  
Es constituiran comissions paritàries en cada centre de despesa, amb participació d'un representant de la direcció de cada centre i un membre de cada una de les seccions sindicals representades en la Mesa Sectorial de Sanitat, i s'elaborarà una relació prioritzada per a cada curs, tenint en compte la major relació del lloc de treball del sol·licitant, la promoció i carrera administrativa i donant preferència a aquells professionals que no hagen fet cap curs dels plans de formació continuada durant els dos últims anys.
  
En l'elaboració de les relacions prioritzades dels cursos de contingut específic, caldrà tenir en compte especialment que el perfil dels assistents s'adeqüe al contingut del curs.
  
Posteriorment, s'enviaran directament a l'EVES mitjançant correu electrònic en el termini de 10 dies naturals posteriors a l'acabament del termini de presentació d'instàncies.
  
La comissió paritària tindrà coneixement de les relacions definitives, actuarà com a diriment en les situacions que puguen ser controvertides, com ara permisos d'assistència, adjudicacions, llistes de priorització i en totes les incidències que dificulten la normal incorporació dels treballadors a aquesta oferta docent.
  
Sisé
  
La relació definitiva dels cursos i edicions que s'han d'impartir en cada període així com els centres responsables serà aprovada mitjançant una resolució del conseller de Sanitat, a proposta del subsecretari de l'Agència Valenciana de Salut, en la qual figurarà el pressupost assignat i el lloc de celebració.
  
Les modificacions que en relació amb les diferents activitats formatives es facen quant a les inicialment acordades seran presentades en qualsevol cas davant la comissió paritària constituïda en matèria de formació continuada entre l'administració i les organitzacions sindicals amb representació en la Mesa Sectorial i aprovades per resolució del conseller de Sanitat a proposta del subsecretari de l'Agència Valenciana de la Salut.
  
Seté
  
Els cursos integrants del Pla de Formació podran ser organitzats i impartits, per personal propi de la Generalitat Valenciana, per institucions públiques, i per persones físiques o jurídiques que tinguen capacitat d'obrar i que acrediten la solvència tècnica o professional.
  
En l'organització dels cursos, a igualtat de condicions, se'n prioritzarà l'adjudicació de la manera següent:
  
1. Administracions públiques.
  
2. Organitzacions sindicals, associacions científiques i altres organismes sense finalitat lucrativa.
  
3. Empreses privades.
  
Els centres organitzadors presentaran les propostes d'organització i impartició de les activitats docents assignades una vegada feta la pertinent valoració i selecció en el termini de 30 dies naturals comptadors des de l'endemà de la publicació en el DOGV de la present resolució, davant la direcció de l'EVES i en els formats de protocols d'organització d'activitats docents. Per a les noves activitats que s'aproven el termini serà de 30 dies naturals des de la notificació de la resolució d'aprovació.
  
L'organització i la realització de les activitats formatives esmentades es faran indistintament en horaris de matí i vesprada.
  
En el cas que no hi haja propostes per a alguna activitat formativa o que no tinguen els requisits mínims de qualitat, l'EVES podrà formular-ne la proposta corresponent, i complir els requisits generals estipulats.
  
L'EVES donarà informació documentada a les organitzacions sindicals amb representació en la Mesa Sectorial de Sanitat dels criteris seguits en l'adjudicació de les activitats docents.
  
Huité
  
Per a ser pagades, les accions formatives impartides pel personal de la Generalitat Valenciana se subjectaran a la regulació de les indemnitzacions per raó del servei, regulades pel Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris, el qual desplega l'Ordre de 23 de juliol de 1998 de la Conselleria d'Economia i Hisenda. Per a la resta de casos, se subjectaran als oportuns convenis que es formalitzen o al que disposa en matèria de contractació administrativa el RD 2/2000, de 16 de juny.
  
En qualsevol cas la gestió econonòmica i administrativa d'aquestes activitats s'ajustarà a les instruccions que es dicten amb aquesta finalitat amb antelació al començament de l'execució del pla.
  
Nové
  
Els coordinadors acadèmics dels cursos aprovats es responsabilitzaran d'assumir les funcions que els assigna l'EVES en el protocol d'organització d'activitats docents i de fer les activitats formatives segons que s'hi especifica.
  
L'EVES possibilitarà accions d'auditoria i control per garantir la qualitat de tot el procés organitzatiu i docent del Pla de Formació Continuada, i valorarà les activitats de directors acadèmics, professors, centres organitzadors i dels participants.
  
Deu
  
Als assistentes seleccionats per a participar en les activitats mencionades, se'ls notificarà l'admissió amb temps suficient, en qualsevol cas amb un mínim de deu dies d'antelació, a través de les direccions dels respectius centres de treball.
  
Aquestes direccions comunicaran als treballadors admesos als cursos, tenint en compte les especials circumstàncies del personal (torns, permisos, llicències, vacances), el lloc de celebració, les dates i horari de realització dels cursos. No cap professional podrà fer més de dos cursos en cada edició del Pla de Formació Continuada.
  
Per a l'assistència als cursos i si coincideixen amb la jornada laboral, les direccions hauran de facilitar el permís corresponent, per a la qual cosa programaran les diverses contingències que pogueren produir-se.
  
Els qui havent sigut seleccionats renunciaren al curs per causa justificada, haurà de comunicar-ho al seu centre com més prompte possible. Si hom ha sigut seleccionat i renuncia al curs sense cap causa justificada o no ho comunica en els 5 dies anteriors al començament del curs, quedarà exclòs de participar en qualsevol altra activitat del Pla de Formació Continuada corresponent a l'any següent.
  
Les faltes d'assistència superiores al 15% de la duració del curs, exclouran de l'obtenció del corresponent certificat acreditatiu en qualsevol cas.
  
Onze
  
Per a la celebració d'un curs es requerirà que el nombre de sol·licituds no siga inferior al de places convocades. No obstant això, es podran dur a terme cursos que no tinguen aquest requisit, però que les seues especificitats o la situació geogràfica dels centres així ho requerisquen.
  
La falta de disponibilitat de professorat adequat podrà ocasionar l'anul·lació de qualsevol curs integrant d'aquest Pla de Formació.
  
Dotze
  
D'acord amb les instruccions impartides pel Fons Social Europeu, en totes les activitats en que això siga possible s'inclouran mòduls mediambientals de 45 a 60 minuts de duració.
  
Tretze
  
Les activitats que integren el Pla de Formació Continuada es finançaran mitjançant una transferència de crèdit des de la Subsecretaria per als Recursos de Sanitat de la Conselleria de Sanitat als centres de despesa corresponents.
  
L'aprovació de noves activitats o edicions està condicionada, en qualsevol cas, a l'existència de disponibilitat pressupostària suficient.
  
Catorze
  
El subsecretari de l'Agència Valenciana de la Salut queda facultat per a dictar les disposicions que calguen per al desplegament d'aquesta resolució.